DA-LP glo oor wetsontwerp-fiasko geskuifSej Motau, DA-LP, wou nie Sondag spekuleer oor of sy skuif van die party se arbeidskomitee na ekonomiese ontwikkeling verband hou met die omstredenheid rondom die party se posisie oor gelyke indiensneming nie. “Ek sal nie so hoop nie….Indien ek nie gesê word nie, kan ek nie spekuleer hoekom nie,” het Motau gesê. Lindiwe Mazibuko, die DA se parlementêre leier, het Saterdag aangekondig dat Motau deur Kenneth Mubu vervang sal word. Dit kom nadat die DA se parlementêre koukus in Oktober ja gestem het vir die Wysigingswetsontwerp op Gelyke Indiensneming. Die wysigingswetsontwerp sal die afdwing van rassekwotas in die werkplek versterk en word deur verskeie partye en organisasies teengestaan. Helen Zille, DA-leier, het Vrydag erken dat die party ŉ fout gemaak het deur vir die wysigingswetsontwerp te stem. Sy sê die DA-verteenwoordigers op die portefeuljekomitee was nie genoegsaam voorberei toe hulle vir die wysigingswetsontwerp gestem het nie. Zille sê die DA sal nou wysigings aan die wet voorstel en daarteen stem indien die veranderinge nie aangebring word nie.